**А.С.Пушкин атындағы №6 жалпы білім беретін мектеп**

**Ашық тәрбие сағаты**

**Тақырыбы:**

 **Өткізген: Жумадилова Раушан**

 **Сынып: 7 «Ә»**



**2023-2024ж**

**Ашық тәрбие сағаты**

Күні: 06.10.2023ж

Сыныбы: 7ә

Тақырыбы: ***Ұстазым, ұлағатым, үлгі - өнегем!***

Мақсаты: Ұстаз мамандығының қыры мен сырларын түсіндіру. Оқушыларды ардақты да аяулы ұстаздарын құрметтеуге, сыйлай білуге үйрету, адамгершілікке, сүйіспеншілікке тәрбиелеу.

**Қолданатын әдіс-тәсілдер:** СТО, пікір алмасу, сұрақ-жауап.

**Көрнекілігі :** Тақырыпқа сай жазылған қанатты сөздер; гүлдер, шарлар, постер.

**Сабақ барысы:**

1. Ұйымдастыру бөлімі:

Сәлемдесу

Ұстаздарды қарсы алу

Ән ұран орындау

1. Кіріспе сөз

**Жүргізуші:**

Ұстаз... Қандай қасиетті сөз!

Ұстаз деген сөз қазақ баласы үшін қашанда қасиетті, қадірлі болған. «Ұстаздан тәрбие алған» немесе «Ұстаз алдын көрген» деген сөздер «Ана тәрбиесін көрген»деген сөздермен ұштасып жатады.

Армысыздар, ардақты ұстаздар! Төл мерекелеріңіз құтты болсын!

Баршамыздың сауатымызды ашып, білім нәрімен сусындатып, өмірге қанат қақтырған ұлағатты ұстаздар, мерекелеріңіз құтты болсын! «Ұстазым, ұлағатым, үлгі - өнегем» атты ашық тәрбие сағатымызға қош келдіңіздер!
Ғылым иесі ғалым да, ел қорғаған батыр да, тілінен бал тамған ақын да, темір балқытқан жұмысшы да, егін салып, мал бағып, терін төккен шаруа да, көкті шарлаған ғарышкер де, бәрі - бәрі ұстаздан білім үйреніп, тәлім алған.
Ұлағатты ұстаздар! Сіздерге бүкіл адам баласы бас иеді. Мерекелеріңізбен!

**Психологиялық тренинг:**

Қызығушылық ояту

**«Ұстазға теңеу». Оқушылар сіздер ұстаздарға қандай теңеу сөздерін айтар едіңіздер**

Ұстаз – ұлы есім Ұстаз – мектептің жүрегі

Ұстаз – ана Ұстаз – дана

Ұстаз – бағбан Ұстаз –жарық

Ұстаз – тәрбиеші Ұстаз – нұр

Ұстаз – білім беруші Ұстаз – күн

Ұстаз – ақылшы Ұстаз – сенімді дос

Ұстаз – гүл Ұстаз – қамқоршы

Ұстаз – мейірімді жан

Жарайсыздар

**Жүргізуші :**

 Ұстаз деген-жарқын күні ғаламның,

 Ұстаз деген- анасы ол адамның.

Бүкіл әлем  мойындайды еңбегін,

Сен де одан адам болып жаралдың

Ұстазыңды түсінген сен тереңнен,

Бүкіл әлемге еңбегімен еленген.

Сенің бағың өрге қарай өрлесе,

Ол да бірге қуанышқа кенелген.

**Оқушылардың ән жолдауы:**

**Хор: Ұстазым.**

Тыңдаған көңілдегі толғамымды
Шындаған тәрбием мен талғамымды
Өмірдің маған сыйы деп білемін
Өзіңдей жанға шәкірт болғанымды

Табылған балапан ем ұядағы
Қырандай жетілдірдің қиядағы
Ұстазға деген ыстық сағынышым
Бір әнге қалай ғана сия алады

Ұстазым менің
Қамқорым едің
Баулыған осы өнерге
Жүрегің дархан
Өзіңнің арқаң
Биікке шықсам егерде

Өнердің мен білмейтін қатпаларын
Жаныма сіңіргенше тоқталмадың
Алдымнан шықты бүгін қолын бұлғап
Қанша жыл қиялдаған тәтті арманым

Ұстазым менің
Қамқорым едің
Баулыған осы өнерге
Жүрегің дархан
Өзіңнің арқаң
Биікке шықсам егерде

**Жүргізуші :**

Сол арқылы сен де өмірді жалғадың,

Ізгі іс қой, ұстаз тілін алғаның.

Мақтау алсаң ұстаздардың алдында,

Ол өзіңнің орындалған арманың.

Ұстаз сөзін айтып жүрдік ән қылып,

Одан басқа жүрер кім бар жанды ұғып.

Ұстаз деген- ұлылылардың ұлысы.

Қасиетіне бас иелік мәңгілік!

**Өлең шумақтары:**

**1-оқушы:**

Ұстаздың оттай ыстық алақаны,

Болған соң ойлайтыны бала қамы.

Шәкірттен ұстазыма мың сан алғыс ,

Өйткені ол ұстазымның ақ арманы!

**2-оқушы:**

Ең аяулы есім ғой “Ұстаз” деген,

Бар тіршілік бақытты ұстазбенен.

Ұстазды жеткізгенше мұратына,

Білім іздеп лапылдап жана берем.

 **3-оқушы:**

Мектеп, сенсің адалдықты үйреткен,

Мектеп, сенсің жамандықтан жиренткен.

Мектеп, сенсің жақсылықты ұран ғып,

Мектеп, сенсің мені жұртқа сыйлы еткен.

 **4-оқушы:**

Мектеп деген-білім кені, жыр кені,

Мектеп деген- ғылымның ең үлкені.

Мектеп деген тәрбиеші адамға,

Мектеп деген- даналардың мекені!

**5-оқушы:**

О,Ұстаз! Киелі ана, ардақты ана,

Өмірде саған теңеу табылған ба?

Бауыр етің мен болып бір өзіңнен,

Іздеймін әрқашанда сенен пана.

 **6-оқушы:**

Тербетесің ізгіліктің бесігін,

”Ұстаз” деген ардақты ғой есімің.

“Білім” деген таңғажайып әлемнің,

Кілтін беріп, аштың дүние есігін!

**Әңгімелеу:**

 - Қане, балалар, бүгін ұстаз туралы әңгімелесейікші. Әңгімеміз түсініктірек болуы үшін мен сендерге « Өнерлі жігіт » аңызын оқып берейін.

Өнерлі жігіт Әл-Фараби бір күні базарға барса, бір жас жігіт тісімен шеге суырып, әртүрлі өнер көрсетіп отыр екен. Оны көрушілер риза болып, тиын-тебен тастап кетіп жатады. Әбунасыр одан: - Күніне қанша табасың? – деп сұрайды. - Екі дирхемге жетер-жетпес қана. - Онда сен бұл өнерді таста. Маған ер, мен саған оқу үйретемін, күніне төрт дирхем беремін, – деп оны ертіп алады. Мұны естіген саудагер: - Мына дәруіштің дені сау ма? Өзі оқытып, әрі оған төрт дирхем төлегені несі? – деп күліпті. Кейін сол бала үлкен ғалым болыпты деген сөз бар.

* Әл-Фараби жігітке нені үйреткісі келді?
* Не үшін?
* Шәкірттерінің болашақта жақсы адам болып шығуына ұстазы қаншалықты еңбек сіңіреді деп ойлайсыңдар?
* Білім адамға не үшін керек деп ойлайсыңдар?

- Дұрыс айтасыңдар. Арине ұстаздың еңбегі зор. Ұстаз әр баланың бойындағы жақсы қасиеттерді байқап, оның болашықта өз орнын табуына көмектеседі. Сол үшін аянбай еңбек етеді.

Би: шетел биі

**Постер қорғау:**

«Мен жақсы бала болу үшін…» қандай бала болуымыз керек?

Күн тармақтарына озіміздің жақсы бала болуға керекті қасиеттерімізді толтырайық.

Мысалы: рухани бай адам,білімді адам,өзіне сенімді бала,еңбекқор бала,…болуымыз керек.

**Қорытынды:**

Ұстаз ақыл-ойы мен күш- қуатын балаларға арнап, жан аямай еңбек етеді. .Өйткені, ол оның көкірек көзін ашып, дүниетанымын кеңейтіп, қияға қанат қақтырады. Сондықтан, болар кейбір дарынды ойшылдар да, тіпті арман қуған балалар да ұстазды ерекше пір тұтып, қадірлейді. Сондықтан ұстазды қадірлейік, ренжітпейік деген қорытынды жасай келе ,

Ұстаздар! Қандай ғажап халықсыздар!
Шәкіртке шыңдай биік алыпсыздар.
Жан біткен жанарына нұр сыйлаған,
Күндей боп күлімдеген жарықсыздар.

***Ардақты ұстаздар!*** Денсаулықтарыңыз мықты болсын, шаңырақтарыңыз шаттыққа толсын, сіздерді пайғамбардай сыйлайтын, жүрегі жылы, бойы ізгілікке толы шәкірттеріңіз көп болсын! Әр ұстаздың еңбегіне нұр, шығармашылық табыс тілейміз. Мерекелеріңіз құтты болсын!

***Осымен  7 «Ә» сыныбы оқушылары дайындаған «Ұстазым-ұлағатым, үлгі-өнегем» атты ашық тәрбие сағатын аяқтаймыз.***

***Назар қойып тыңдағандарыңызға рахмет!***